
Multikulturális nevelés roma népmesék segítségével

A dolgozat a multikulturális nevelés elméletét és annak gyakorlati hasznosíthatóságát mutatja be az olvasásóra keretein belül. A kutatás a mesepedagógiát az oktatási-nevelési standardokban kereszttémaként szereplő multikulturális neveléssel ötvözi, melynek feladata, hogy fejlessze a tanulók társadalmi beilleszkedést és elfogadást támogató értékeit. A dolgozat fő célja a tanulók interperszonális képességeinek fejlesztése különböző népek meséivel, melyek az adott nemzet pozitív imázsát erősítik egy többnyelvű, többkultúrájú közösség számára. A dolgozat egy nagyobb kutatás részét képezi, amely roma, magyar és szlovák népmeséket dolgoz fel a témában, azonban az OTDK-ra benyújtott változatban ebből csupán a roma mesefeldolgozás található. A dolgozat öt fő részből tevődik össze. Az elméleti fejezetek foglalkoznak a multikulturalizmus és a multikulturális nevelés elméletével, illetve a multikulturális nevelés tárgyával és céljaival a szlovákiai oktatási program keretein belül. A munkám további fejezeteit a gyakorlati rész képezi, mely ismerteti a célcsoport kiválasztásának indoklását, és bemutatja Sáfár Sándor és Jékely Zoltán Szögkirály (1973) című roma népmesegyűjtemény Csudatarisznya című olvasmányát. A fejezet olvasásórai feldolgozásra kínál egy-egy óratervezetet, mely az RJR (ráhangolódás, jelentésteremtés, reflektálás) modellt követi, melyben élménypedagógiai, drámapedagógiai technikák is érvényesülnek. A Csudatarisznya című olvasmány lehetőséget kínál a multikulturális nevelés megvalósítására, hiszen jól bemutatja a roma nép jellegzetességeit, miközben kiemeli a pozitív jellemet, egyben a sztereotipikus hozzáállást is a roma kultúrával szemben. Az óratervekben megvalósul a multikulturális nevelés gyakorlása: a társadalmi távolságok, különbségek felmérése, a perspektívaváltás előmozdítása – a tanult attitűd és értékrend átalakulása – és a tolerancia, empátia fejlesztése. A tanulók megnyilvánulása alapján elmondható, hogy a feladatok jól alkalmazhatóak az empátia és a tolerancia fejlesztéséhez, illetve a kulturális identitás erősítéséhez. A mese és a gyakorlatok lehetővé tették, hogy a gyerekek saját tapasztalataikra és környezetükre vetítsék ki az olvasmány mondandóját és tanulságait. Megfigyeléseim alapján a multikulturális nevelés kiválóképpen alkalmazható az olvasásóra keretein belül, megsegítve különféle drámapedagógiai és érzékenyítő gyakorlatokkal.



